กรุงไทยจ่อหั่นเป้าหุ้นอีกรอบรับน้ำท่วมหนัก
บลจ.กรุงไทย เตรียมประเมินความเสียหายน้ำท่วมฉุดจีดีพี พร้อมหั่นดัชนีหุ้นอีกรอบหลังลดเป้าจาก 1,200 เหลือ 1,130 จุดปีนี้
13 ต.ค. 2554

บลจ.กรุงไทย เตรียมประเมินความเสียหายน้ำท่วมฉุดจีดีพี พร้อมหั่นดัชนีหุ้นอีกรอบหลังลดเป้าจาก 1,200 เหลือ 1,130 จุดปีนี้ 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า ภัยพิบัติน้ำท่วมที่เกิดขึ้นหลายจังหวัดได้ส่งผลกระทบต่อเศรษฐกิจในไตรมาส 4 โดยตรง รวมถึงอัตราการเติบโตของเศรษฐกิจ (จีดีพี) ซึ่งต้องประเมินความเสียหายทั้งหมดก่อน รวมทั้งอาจมีการปรับลดเป้าดัชนีหุ้นอีกครั้ง เนื่องจากบริษัทจดทะเบียนในตลาดหลักทรัพย์หลายแห่งได้รับความเสียหาย ซึ่งคาดว่ากว่าจะกลับมาผลิตสินค้าได้อาจต้องใช้เวลาอีกระยะหนึ่ง
สำหรับมูลค่าสินทรัพย์สุทธิภายใต้การบริหารจัดการ (AUM) ของ บลจ.กรุงไทย คาดว่าปีนี้จะเติบโต 20% ได้ตามเป้าจากปัจจุบันมีประมาณ 3.5 แสนล้านบาท
ด้านแผนการออกกองทุนในช่วงที่เหลือของปีนี้ มีกองทุนรวมอสังหาริมทรัพย์และสิทธิการเช่าเทสโก้ โลตัส รีเทลโกรท มูลค่า 1.4 หมื่นล้านบาท ส่วนกองทุนอสังหาริมทรัพย์โรงแรมของกลุ่มซีซีเเลนด์เลื่อนไปไตรมาส 1 ปี 2555 เนื่องจากกำลังพิจารณาสินทรัพย์ที่จะเข้าลงทุน
บลจ.กรุงไทย ยังเป็น 1 ใน 3 บลจ.ที่ได้รับการแต่งตั้งให้บริหารเงินกู้เพื่อปรับโครงสร้างหนี้สาธารณะและพัฒนาตลาดตราสารหนี้ในประเทศของสำนักงานบริหารหนี้สาธารณะ (สบน.) มูลค่า 1.2 แสนล้านบาท 
นายวีระ วุฒิคงศิริกูล รองกรรมการผู้จัดการ บลจ.กรุงไทย กล่าวว่า บริษัทได้ปรับลดเป้าดัชนีหุ้นสิ้นปีนี้จาก 1,200 จุด เหลือ 1,130 จุด จากปัญหาหนี้ยุโรปที่เกิดขึ้น โดยยังไม่นับรวมผลกระทบจากน้ำท่วมที่เกิดขึ้นในหลายจังหวัด ซึ่งจะมีการทบทวนดัชนีหุ้นอีกรอบหนึ่ง
นอกจากนี้ คงต้องดูพอร์ตกองทุนหุ้นว่าได้รับผลกระทบมากน้อยแค่ไหน แต่เบื้องต้นไม่มีการลงทุนหุ้นในกลุ่มชิ้นส่วนอิเล็กทรอนิกส์ ซึ่งส่วนใหญ่ถูกน้ำท่วม
ขณะที่อัตราดอกเบี้ยนโยบายการเงิน (กนง.) คาดว่าปีนี้ไม่น่าจะปรับขึ้นอีกหลังจากมีปัจจัยหลายๆ อย่างเกิดขึ้น